CELEX: 62011CN0549
Language: el
Date: 2011-11-02 00:00:00
Title: Υπόθεση C-549/11: Αίτηση για την έκδοση προδικαστικής αποφάσεως, την οποία υπέβαλε το Varhoven Administrativen Sad (Βουλγαρία) στις 2 Νοεμβρίου 2011 — Direktor na Direktsia «Obzhalvane i upravlenie na izpalnenieto» — grad Burgas κατά Orfey Balgaria EOOD

14.1.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 13/7
            
         Αίτηση για την έκδοση προδικαστικής αποφάσεως, την οποία υπέβαλε το Varhoven Administrativen Sad (Βουλγαρία) στις 2 Νοεμβρίου 2011 — Direktor na Direktsia «Obzhalvane i upravlenie na izpalnenieto» — grad Burgas κατά Orfey Balgaria EOOD
   (Υπόθεση C-549/11)
   2012/C 13/14
   Γλώσσα διαδικασίας: η βουλγαρική
   
      Αιτούν δικαστήριο
   
   Varhoven Administrativen Sad
   
      Διάδικοι στην υπόθεση της κύριας δίκης
   
   
      Αναιρεσείων: Direktor na Direktsia «Obzhalvane i upravlenie na izpalnenieto» — grad Burgas
   
      Αναιρεσίβλητη: Orfey Balgaria EOOD
   
      Προδικαστικά ερωτήματα
   
   
               1)
            
            
               Έχει το άρθρο 63 της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), την έννοια ότι δεν επιτρέπει να προβλέπεται, κατά παρέκκλιση από την οδηγία αυτή, ότι η γενεσιουργός αιτία του φόρου επί της παροχής των υπηρεσιών κατασκευής συγκεκριμένων αντικειμένων σε ένα κτίριο επέρχεται πριν από το χρονικό σημείο της εκτέλεσης του κατασκευαστικού έργου και ότι η γενεσιουργός αιτία αυτή συναρτάται προς τον χρόνο επέλευσης της γενεσιουργού αιτίας του φόρου επί της πράξης που πρέπει να πραγματοποιηθεί σε αντάλλαγμα και η οποία συνίσταται στη σύσταση εμπράγματου δικαιώματος επιφάνειας για άλλα αντικείμενα στο ίδιο αυτό κτίριο, σύσταση η οποία αποτελεί επίσης την αντιπαροχή για την παροχή των κατασκευαστικών υπηρεσιών;
            
         
               2)
            
            
               Συμβιβάζεται με τα άρθρα 73 και 80 της οδηγίας 2006/112 η διάταξη του εθνικού δικαίου που προβλέπει ότι σε όλες τις περιπτώσεις στις οποίες η αντιπαροχή συνίσταται εν όλω ή εν μέρει σε αγαθά ή υπηρεσίες η βάση επιβολής του φόρου για τη σχετική πράξη είναι η κανονική αξία του παραδοθέντος αγαθού ή της παρασχεθείσας υπηρεσίας;
            
         
               3)
            
            
               Έχει το άρθρο 65 της οδηγίας 2006/112 την έννοια ότι δεν επιτρέπει να γεννάται απαίτηση για ΦΠΑ επί της αξίας της προκαταβολής, αν δεν πρόκειται για χρηματική καταβολή, ή πρέπει η παραπάνω διάταξη να ερμηνευθεί ευρέως και να γίνει δεκτό ότι ο ΦΠΑ καθίσταται απαιτητός ακόμη και στις περιπτώσεις αυτές και πρέπει να επιβάλλεται επί της οικονομικής αξίας που έχει η πράξη που πραγματοποιείται σε αντάλλαγμα;
            
         
               4)
            
            
               Αν στο τρίτο ερώτημα πρέπει να δοθεί η δεύτερη από τις προτεινόμενες απαντήσεις, μπορεί το συσταθέν στην προκείμενη υπόθεση εμπράγματο δικαίωμα επιφάνειας να θεωρηθεί, αν ληφθούν υπόψη οι συγκεκριμένες περιστάσεις, ως προκαταβολή κατά την έννοια του άρθρου 65 της οδηγίας 2006/112;
            
         
               5)
            
            
               Έχουν τα άρθρα 63, 65 και 73 της οδηγίας 2006/112 απευθείας εφαρμογή;
            
         
      (1)  ΕΕ L 347, σ. 1.